text: Eva Kjer Hansen: Der har været fuld åbenhed
  23 februar 2016 kl. 17.52
  Trods kritik fastholder Eva Kjer Hansen, at hun har lagt alle tal i landbrugspakken åbent frem.
  Miljø- og fødevareminister Eva Kjer Hansen (V) har haft en travl dag på Christiansborg.
  Hun begyndte dagen med en stor høring med kritiske spørgsmål til hendes landbrugspakke, som forskere har kritiseret for at forringe vandmiljøkvaliteten. Derefter gik hele eftermiddagen med et tre timer langt krydsforhør i et samråd.
  Eva Kjer Hansen bliver som minister, og fastholder, at tallene er i orden.
  - Det handler om, hvorvidt tallene er retvisende eller ej. Det mener jeg, at de er, sagde Eva Kjer Hansen efter samrådet.
  Samtidig mener ministeren, at kritikken af fremgangsmåden er forkert.
  - Der har været fuld åbenhed om, hvordan vi har gjort tingene op, og jeg har beskrevet alle forudsætninger. Det tror jeg også er klart fremgået af samrådet i dag, uddybede Eva Kjer Hansen.
  